কম্বোডিয়ার প্রদেশ
কম্বোডিয়া দেশটি ২৫ টি প্রদেশে (খ্‌মের: ខេត្ត) বিভক্ত৷ রাজধানী নমপেন আক্ষরিকভাবে কোনো প্রদেশ না হলেও তা একটি স্বায়ত্বশাসিত পৌরসভা৷ কিন্তু পৌরসভা হলেও এটির সকল প্রশাসনিক কাজ অপর ২৪টি প্রদেশের মতোই সমতুল্য স্তরে উন্নীত৷ প্রদেশগুলির মধ্যে নমপেনের জনসংখ্যা ও জনঘনত্ব বাকীগুলির তুলনায় সর্বাধিক এবং আয়তনের বিচারে দ্বিতীয় ক্ষুদ্রতম৷ আয়তনের বিচারে সর্ববৃহৎ প্রদেশটি হলো মন্দলগিরি ও ক্ষুদ্রতম প্রদেশ হলো কেপ প্রদেশ৷ কেপ প্রদেশের জনসংখ্যা সর্বনিম্ন আবার মন্দলগিরি প্রদেশের জনঘনত্ব সর্বনিম্ন৷ প্রতিটি প্রদেশ প্রশাসনিকভাবে একজন গভর্নরের দায়িত্বপ্রাপ্ত৷ প্রতি গভর্নর কম্বোডিয়ার প্রধানমন্ত্রীর অনুমোদনে আভ্যন্তরীন মন্ত্রণালয়ের দ্বারা সাধারণের ভোটে নির্বাচিত হন৷ প্রতিটি প্রদেশ জেলাস্তরে (শ্রোক, খ্‌মের: ស្រុក)/খান (খ্‌মের: ខណ្ឌ) বিভক্ত৷ নমপেনের জেলাগুলিকেই সাধারণত খান বলা হয়ে থাকে৷ প্রতিটি প্রদেশে ভিন্ন ভিন্ন সংখ্যক জেলা রয়েছে যেমন কেপ প্রদেশে রয়েছে দুটি, আবার বাতদামবাং, প্রিয়েই বেং ও শ্যাম রিয়েপ প্রদেশগুলির প্রতিটিতে রয়েছে ১৪টি করে জেলা৷ প্রতিটি জেলা একাধিক খুম (খ্‌মের: ឃុំ) বা সঙ্কাত (খ্‌মের: សង្កាត់)-এ বিভক্ত৷ আবার প্রতিটি খুম বা সঙ্কাত একাধিক গ্রাম বা ফুম (খ্‌মের: ភូមិ), নিয়ে গঠিত৷ নমপেন রাজধানী অঞ্চলের ক্ষেত্রে গ্রামোপনিবেশ বলতে খুম এর বদলে সঙ্কাত ব্যবহার করা হয়ে থাকে৷